钦定古今图书集成/明伦汇编/氏族典/第584卷 > 皇甫镈
## 钦定古今图书集成/明伦汇编/氏族典/第584卷 > 皇甫镈

按《唐书皇甫镈传》：“镈，泾州临泾人。贞元初，第进士，又
擢制科，为监察御史。居丧不度，下除詹事府司直。久
之，迁吏部员外郎，进郎中，累迁司农卿，判度支，改户
部侍郎。宪宗方伐蔡，急于用度，镈裒会严亟以办济
师，帝悦。蔡平，遂同中书门下平章事。镈以吏道进，既
由聚敛勾剥为宰相，至虽市道皆嗤之。穆宗在东宫”，
闻其奸妄，始听政，集群臣于月华门，贬镈崖州司户
参军，死其所。